Μαλένα Έρνμαν

Η Σάρα Μαγκνταλένα "Μαλένα" Έρνμαν (γεννήθηκε στις 4 Νοεμβρίου 1970) είναι Σουηδή τραγουδίστρια της όπερας, μέτσο-σοπράνο. Εκτός από την όπερα και τις οπερέτες, έχει ερμηνεύσει σανσόν, καμπαρέτες, τζαζ, ενώ έχει εμφανιστεί και σε μιούζικαλ. Επίσης έχει δηλώσει και ότι προσελκύεται πολύ από το θέατρο βαριετέ. Είναι μέλος της Βασιλικής Σουηδικής Ακαδημίας Μουσικής. Η Έρνμαν εκπροσώπησε τη Σουηδία στον Διαγωνισμό Τραγουδιού Eurovision 2009 στη Μόσχα με το τραγούδι La voix, τερματίζοντας 21η. 

Είναι η μητέρα της μαθήτριας - ακτιβίστριας Γκρέτα Τούνμπεργκ. Είναι παντρεμένη με τον ηθοποιό Σβάντε Τούνμπεργκ. Η κόρη τους Γκρέτα έγινε παγκοσμίως γνωστή λόγω των μαθητικών κινητοποιήσεων για το κλίμα.

Βιογραφία

Πρώτα χρόνια 
Η Έρνμαν γεννήθηκε στην Ουψάλα της Σουηδίας. Μεγάλωσε στο Σάντβικεν, μικρή πόλη της Σουηδίας γνωστή για τον ιδιαίτερα μεγάλο αριθμό μουσικών, κυρίως σε τζαζ. Η Έρνμαν σπούδασε στη Βασιλική Ακαδημία Μουσικής στη Στοκχόλμη, το μουσικό ωδείο της Ορλεάνης στη Γαλλία, και στη Βασιλική Σουηδική Όπερα. Είναι παντρεμένη με τον ηθοποιό Σβάντε Τούνμπεργκ, και έχουν αποκτήσει δύο κόρες, την Γκρέτα (γεν. 2003) και την Μπεάτα (γεν. 2005).

Όπερα 
Το 1997, η Έρνμαν τραγούδησε στην πρεμιέρα της όπερας Λίτεν Καρίν του Ίβαρ Χάλστρεμ (η όπερα συντέθηκε το 1897), στη Βάντστενα. Το περιοδικό Opera σημειώνει ότι "η μέτσο Μαλένα Έρνμαν ήταν πολύ εκφραστική όπως η πριγκίπισσα Σεσίλια, κόρη του βασιλιά Ερρίκου ΙΔ΄". Το 1998 έπαιξε τον ρόλο της Ροσίνα στο Il barbiere di Siviglia στη βασιλική όπερα της Στοκχόλμης, όπου περιγράφηκε ως έχοντας "εμφανίζοντας εντυπωσιακή τεχνική" και "διαμόρφωνε τον χαρακτήρα κοροϊδεύοντας το καλό χιούμορ". Τον ίδιο χρόνο έπαιξε τον ρόλο της Κάγια στην πρεμιέρα της Στάντεν του Σβεν-Νταβίντ Σάντστρεμ, υπό τον Λάιφ Σέγκερσταμ.. Τον Ιούλιο του 1999 η Έρνμαν έπαιξε τον ρόλο της Ζιέμπεργκ στην πρεμιέρα της όπερας Τρεντγκώρντεν (ο κήπος, Trädgården) στο Θέατρο του Παλατιού Ντρότνινγκχολμ.

Έπαιξε τη Νερόνη στην Αγριππίνα του Χάντελ στις Βρυξέλλες, το 2000. Το 2013 έπαιξε για δεύτερη φορά τον ρόλο στο Μεγάλο Θέατρο Λισέου στη Βαρκελώνη.

Η Έρνμαν έχει τραγουδήσει σημαντικούς ρόλους με την Κρατική Όπερα του Βερολίνο, όπως του Κερουμπίνο στη Νύχτα του Φιγκαρό και της Τσερλίνα στο Ντον Τζιοβάννι, υπό τον μαέστρο Ντάνιελ Μπάρενμπολμ. Έπαιξε τον ρόλο της Ροσίνας στο Il barbiere di Siviglia με την Κρατική Όπερα του Βερολίνου και τη Φινλανδική Εθνική Όπερα. Έχει παίξει τον ρόλο της Κάρμεν στη Βασιλική Όπερα της Στοκχόλμης.

Η Έρνμαν εργάστηκε με τον συνθέτη Ρενέ Γιάκομπς στον ρόλο της Νερόνης στην Αγριππίνα, του Ροβέρτου στη Γκριζέλντα του Σκαρλάτι και τη Καλιστώ του Καβάλλι.

Το 2001, έπαιξε τον ρόλο της Σέστο στην όπερα Ιούλιος Καίσαρας του Χάντελ, στο φεστιβάλ του Ντρότνινγκχολμ. Εμφανίστηκε στο φεστιβάλ Γκλύντεμπουρν με τον ρόλο της Νάνσυ στο Άλμπερτ Χέρινγκ και το 2003 έπαιξε τον ρόλο του Πρίγκιπα Ορλώφσκι στο Ντι Φλέντερμαους του Γιόχαν Στράους, συναυλία η οποία αναμεταδόθηκε στο BBC Proms. Κατά τη σεζόν του 2003/2004 έδωσε συναυλίες στις Βρυξέλλες και άλλες πόλεις. Το 2005 και το 2006 έδωσε συναυλίες στη Βιέννη, ενώ το 2005 έδωσε συναυλία στο φεστιβάλ Αιξ-αν-Προβάνς στην Προβηγκία. 

Το 2006 έπαιξε στο φεστιβάλ του Σάλτσμπουργκ, ενώ το 2007 έπαιξε στη Βιέννη. Στα επόμενα χρόνια έδωσε συναυλίες στο Παρίσι και άλλες πόλεις και φεστιβάλ. 

Έπαιξε τον ρόλο της Γαβριέλας στο σουηδικό μιούζικαλ Så som i himmelen, βασισμένη σε μια ταινία του 2004 με το ίδιο όνομα, με στίχο των Κέι και Καρίν Πολάκ και μουσική του Φρέντρικ Κέμπε. Το μιούζικαλ έκανε πρεμιέρα στο θέατρο Όσκαρ τον Σεπτέμβριο του 2018.

Βιβλιογραφία 
 Scener ur hjärtat (Σκηνικά από την καρδιά), μαζί με τον σύζυγο της. Αναφέρεται στην οικογένεια της, την περιβαλλοντική κρίση και βιωσιμότητα.

Παραπομπές

Εξωτερικοί σύνδεσμοι 

Επίσημη ιστοσελίδα 

Σουηδοί τραγουδιστές
Σουηδές συγγραφείς